Otsustusjulgusest jäi puudu ka Spas. Hamilton oleks tulnud boksi kutsuda 34. ringi lõpus, kui rada oli juba selgelt märg ja Hamilton isegi libeduse üle kurtis. Sellises situatsioonis tuleb tiimil lisaks võistlusolukorrale alati arvestada ka tabeliseisu. Hamiltoni vahetutest ohustajatest olid Button väljas, Alonso minutiga taga ja Vettel juba  ring maas. Ainsana kujutas ohtu Webber kolmandal kohal, ent tema oli tervelt 14 sekundit maas. See lubanuks kindla peale minna ja Hamiltoni kohe sisse tuua. Isegi kui Webber oleks slikkidel jätkanud (mis on äärmiselt ebatõenäoline), pääsenuks Hamilton tänu Spa lühikesele boksiteele rajale kohe tema järele ning rehvieelis oleks ta ringi lõpuks arvatavasti uuesti Webberist ette viinud. Seda enam, et seekord lubas ilmateade pikemat sadu (nagu tegelikult juhtuski). Nüüd lasti Hamiltonil veel üks ring teha ja  just see oleks äärepealt saatuslikuks saanud.